
PËR DELEGIM KOMPETENCE

Në mbështetje të nenit 102, pika 4, të Kushtetutës së Republikës së Shqipërisë; të neneve 28 dhe 29, të ligjit nr. 44/2015, datë 30.4.2015, “Kodi i Procedurave Administrative i Republikës së Shqipërisë”; si dhe nenit 11 të ligjit nr. 90/2012, “Për organizimin dhe funksionimin e administratës shtetërore”,

URDHËROJ:

1. Delegimin e kompetencave të titullarit të Ministrisë së Shëndetësisë dhe Mirëqenies Sociale, znj. Ilda Malile, Sekretar i Përgjithshëm:
a) të nënshkruajë autorizimet për përfaqësimin ligjor të Ministrisë së Shëndetësisë dhe Mirëqenies Sociale, në emër të personit që do të përfaqësojë ministrinë në të gjitha shkallët e gjykimit, duke përfshirë kërkesëpadi, kërkesë, shtim, pakësim, saktësim apo heqje dorë nga objekti i kërkesëpadisë, kundërpadi, ankim dhe rekurs kundër vendimeve të ndërmjetme dhe përfundimtare, kërkesë për pezullim, kërkesë për përjashtim gjyqtari, si dhe çdo kërkesë tjetër që ka lidhje apo del nga rrethanat e gjykimit të kësaj çështjeje, si edhe t’i nënshkruajë ato. Përfaqësuesi i autorizuar nga znj. Ilda Malile, i përcaktuar sipas kësaj pike, ka të drejtë të kryejë çdo veprim procedural përpara gjykatës, konform parashikimeve të ligjit nr. 44/2015, “Kodi i Procedurave Administrative i Republikës së Shqipërisë”, përveç rasteve kur kjo e drejtë kufizohet në aktin e autorizimit;
b) të nënshkruajë autorizimin e importit për barna narkotike/lëndë psikotrope anglisht/shqip, që i dërgohet paraprakisht vendit eksportues; Autorizimin e importit për zhdoganimin e barnave narkotike; autorizimin e importit për zhdoganimin e lëndëve psikotrope; autorizimin e eksportit për barna narkotike/lëndë psikotrope anglisht/shqip, që i dërgohet paraprakisht vendit importues; autorizimin individual të importit/eksportit për lëndët e kategorisë 1/2 anglisht/shqip që i dërgohet paraprakisht vendit eksportues/importues; autorizimin e importit për prekursorët; autorizimin e importit për barnat e paautorizuara; autorizimin e importit për barnat e dhuruara (dhe/ose kryerjen e provave klinike); autorizim për tregtimin me shumicë, pakicë dhe/ose prodhimin e barnave narkotike dhe lëndëve psikotrope; certifikatë regjistrimi për importim, eksportim, ruajtje dhe tregtim me shumicë të prekursorëve të drogës të kategorisë 3;
c) nënshkruan urdhrat për rinovim/revokim/pajisje me autorizim për tregtim të barnave; 
d) delegimin e kompetencave të titullarit të autoritetit kontraktor, për të gjitha procedurat e prokurimeve publike me fonde buxhetore dhe të huaja për Ministrinë e Shëndetësisë dhe Mirëqenies Sociale;
e) delegimin e kompetencave të titullarit të autoritetit kontraktor për procedurat e koncesioneve dhe partneritetin publik privat me fonde buxhetore për Ministrinë e Shëndetësisë dhe Mirëqenies Sociale;
f) të ndjekë procedurat për ngritjen, monitorimin dhe raportimin e grupeve të punës                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                             për nevoja të institucionit;
g) të nënshkruajë autorizimet për dërgim me shërbim të punonjësve të Ministrisë së Shëndetësisë dhe Mirëqenies Sociale jashtë qendrës së punës, brenda vendit të punës, në largësi mbi 100 km dhe jashtë vendit;
h) të nënshkruajë ankimet administrative drejtuar Ministrisë së Shëndetësisë dhe Mirëqenies Sociale;
i) të nënshkruajë komunikimet e Ministrisë së Shëndetësisë dhe Mirëqenies Sociale me institucionet e administratës publike dhe palët e treta, me përjashtim të atyre komunikimeve dhe akteve që ligji ia atribuon ministrit;
j) të ndjekë procedurat e lidhjes së marrëveshjeve të posaçme (MEA) për Ministrinë e Shëndetësisë dhe Mirëqenies Sociale; 
k) të nënshkruajë aktet që rregullojnë marrëdhëniet e punës për punonjësit administrativë të ministrisë;
l) të nënshkruajë urdhrin për dërgimin me shërbim jashtë vendit, të punonjësve të institucioneve të varësisë;
m) të vlerësojë dhe të miratojë kërkesat për transferimin e personelit mjekësor në institucionet e kujdesit shëndetësor;
n) të vlerësojë dhe të miratojë kërkesat për vazhdimin e marrëdhënies së punësimit, përtej moshës së përcaktuar për përfitimin e pensionit të pleqërisë, për personelin mjekësor në institucionet e kujdesit shëndetësor;
o) të vlerësojë kërkesat për kontraktimin e përkohshëm të mjekëve jashtë organikës, në institucionet e kujdesit shëndetësor;
p) të kryejë çdo veprimtari tjetër të ngarkuar me urdhër nga ministri.
2. Këto kompetenca të ushtrohen nga znj. Ilda Malile, Sekretar i Përgjithshëm, duke filluar nga data 18.12.2025.
3. Delegimi i kompetencave mbaron me shfuqizimin e aktit të delegimit, si edhe me pushimin e ekzistencës së organit delegues ose të deleguar.
4. Ngarkohet znj. Ilda Malile, Sekretar i Përgjithshëm, dhe të gjithë nëpunësit e Ministrisë së Shëndetësisë dhe Mirëqenies Sociale për zbatimin e këtij urdhri.
5. Urdhrat “Për delegim kompetence”, nr. 448, datë 22.9.2025, i ndryshuar, nr. 595, datë 11.12.2025 dhe nr. 614, datë 17.12.2025, shfuqizohen. 
Ky urdhër hyn në fuqi menjëherë dhe botohet në Fletoren Zyrtare.

